รมว.คลังสั่งด่วนดูแลร้องเรียนรับ5พันอย่างดี
'อุตตม' สั่งดูแลกลุ่มร้องเรียนรับ 5,000 บาท ที่มาคลัง เร่งเช็คข้อมูลให้คำปรึกษา
28 เม.ย. 2563

จากเหตุการที่มีผู้ลงทะเบียนรับเงินเยียวยา 5,000 บาท ผ่านเว็บไซต์ www.เราไม่ทิ้งกัน.com ซึ่งอยู่ในขั้นตอนการตรวจสอบสิทธิ์ เดินทางมาที่กระทรวงการคลังอย่างต่อเนื่อง โดยวันที่ 27 เม.ย. ผู้หญิงรายหนึ่งกินยาเบื่อจนต้องนำส่งโรงพยาบาล เพราะไม่ได้รับเงินเยียว และ ต่อมาวันที่ 28 เม.ย. มีผู้หญิงนอนขวางประตูกระทรวงการคลัง เพื่อเรียกร้องขอให้ได้รับเงิน 5,000 บาท
นายธนกร วังบุญคงชนะ เลขาธิการ รมว.คลัง เปิดเผยว่า นายอุตตม สาวนายน รมว.คลัง รับทราบเรื่องดังกล่าวทั้งหมดแล้วและได้สั่งการให้เจ้าหน้าที่ที่เกี่ยวข้องและเจ้าหน้าที่รักษาความปลอดภัยกระทรวงการคลัง ดูแลผู้ที่ลงทะเบียนรับเงินเยียวยาที่ เดินทางมาเรียกร้องที่กระทรวงการคลัง ให้ดีที่สุด
ทั้งนี้ นายอุตตมได้สั่งการเจ้าหน้าที่ของกระทรวงการคลังให้รับเรื่องร้องทุกข์จากประชาชนที่เดินทางมาที่กระทรวงการคลังเพื่อเรียกร้องสิทธิ์เงินเยียวยา 5,000 บาท โดยได้กำชับให้ดูแลเป็นอย่างดี ซึ่งยอมรับว่ามีประชาชนที่เดือดร้อนเดินทางมาที่กระทรวงการคลังทุกวัน ทั้งที่เดือดร้อนจริง และสร้างสถานการณ์ เดินทางมาที่คลังเป็นจำนวนไม่มากก็ตาม
นายธนกร กล่าวว่า สำหรับกรณีนางวิไล จันทร์เพ็ง ที่เดินทางมาเรียกร้องและนอนขวางประตูกระทรวงการคลังนั้น จากการสอบถามข้อมูล และได้มีการตรวจสอบในระบบเบื้องต้นพบว่า มีการลงทะเบียนด้วยชื่อและนามสกุลดังกล่าว 2 ครั้ง ซึ่งขณะนี้สำนักงานเศรษฐกิจการคลัง (สศค.) อยู่ระหว่างการตรวจสอบ โดยหลังจากมีความชัดเจนแล้วจะทำตามติดต่อไปทันที